ΓΡΑΠΤΗ ΕΡΩΤΗΣΗ E-2926/97 υποβολή: Anne McIntosh (PPE) προς την Επιτροπή (17 Σεπτεμβρίου 1997)

Θέμα: Χρηματοδότηση της Ανώτερης Εκπαίδευσης στο Ηνωμένο Βασίλειο

Η έκθεση της Εθνικής Εξεταστικής Επιτροπής για την Ανώτερη Εκπαίδευση στο Ηνωμένο Βασίλειο, της οποίας είναι πρόεδρος ο Sir Ron Dearing, συνέστησε να δοθεί έμφαση στην αύξηση της πρόβλεψης κύκλων σπουδών ενός και δύο ετών.

Μπορεί η Επιτροπή να επιβεβαιώσει ότι τέτοιοι κύκλοι σπουδών θα μπορούσαν να χρηματοδοτηθούν από την Ευρωπαϊκή Ένωση και κατά πόσο υπάρχει μια ελάχιστη διάρκεια στην περίοδο σπουδών που ενδείκνυται για οικονομική βοήθεια;

Θα αναγνωριστούν αυτοί οι κύκλοι σπουδών, διάρκειας ενός ή δύο χρόνων, ως τίτλοι ανώτερης εκπαίδευσης στα υπόλοιπα κράτη μέλη;

Απάντηση που δόθηκε από την κας Cresson εξ ονόματος της Επιτροπής (14 Νοεμβρίου 1997)

Κοινοτική χρηματοδότηση διατίθεται για τη υποστήριξη της συνεργασίας μεταξύ των ιδρυμάτων τριτοβάθμιας εκπαίδευσης στα κράτη μέλη, ιδίως μέσω του κεφαλαίου Erasmus του προγράμματος Socrates και μέσω του προγράμματος Leonardo da Vinci.

Όσον αφορά το κεφάλαιο Erasmus του προγράμματος Socrates, τα επιλέξιμα ιδρύματα τριτοβάθμιας εκπαίδευσης ((Αυτά τα πανεπιστήμια και τα άλλα ιδρύματα τριτοβάθμιας εκπαίδευσης που αναγνωρίζονται από τις αρχές του κράτους μέλους για τη συμμετοχή στο πρόγραμμα. )) μπορούν να υποβάλουν αίτηση για κοινοτική χρηματοδότηση για την υποστήριξη της ανάπτυξης ενοτήτων κύκλων μαθημάτων ή πλήρων κύκλων μαθημάτων από κοινού με ιδρύματα σε τουλάχιστον δύ άλλες συμμετέχουσες χώρες ((Τα 15 κράτη μέλη και η Ισλανδία, η Ουγγαρία, το Λιχτενστάιν, η Νορβηγία και η Ρουμανία. )). Για την υποστήριξη αυτή, επιλέξιμοι είναι, κύκλοι μαθημάτων ενός ή δύο ετών.

Κοινοτικές επιχορηγήσεις διατίθενται, επίσης, μέσω του Erasmus για την κάλυψη του πρόσθετου κόστους των σπουδαστών που αναλαμβάνουν την πραγματοποίηση μιας περιόδου σπουδών στο εξωτερικό στα πλαίσια του επίσημου προγράμματος της τριτοβάθμιας εκπαίδευσης που καταλήγει σε πτυχίο ή δίπλωμα που αναγνωρίζεται από τις αρχές της ενδιαφερόμενης συμμετέχουσας χώρας. Η ελάχιστη περίοδος σπουδών στο εξωτερικό που μπορεί να υποστηριχθεί μέσω τέτοιων επιχορηγήσεων είναι τρεις μήνες και η μέγιστη δώδεκα μήνες. Οι επιχορηγήσεις σπουδαστών στα πλαίσια του Erasmus δεν διατίθενται σε σπουδαστές που αναλαμβάνουν την πραγματοποίηση ενός πλήρους προγράμματος σπουδών τριτοβάθμιας εκπαίδευσης σε κάποιο άλλο κράτος μέλος ή σε κάποια χώρα του Ευρωπαϊκού Οικονομικού Χώρου (ΕΟΧ).

Το πρόγραμμα Leonardo υποστηρίζει την ανάπτυξη και εφαρμογή κοινών ενοτήτων κατάρτισης (περιεχόμενο, μέσα, εξοπλισμός). Οι κοινοπραξίες με εταίρους από τουλάχιστον τρία συμμετέχοντα κράτη μέλη μπορούν να δημιουργήσουν δοκιμαστικά σχέδια για την ανάπτυξη ενοτήτων κύκλων μαθημάτων. Στις εταιρικές σχέσεις του Leonardo συμμετέχουν κατά κανόνα επιχειρήσεις, φορείς κατάρτισης ή ιδρύματα τριτοβάθμιας εκπαίδευσης.

Η αναγνώριση των τίτλων σπουδών της τριτοβάθμιας εκπαίδευσης που εκδίδονται σε άλλα κράτη μέλη αποτελεί αρμοδιότητα των αρχών του κάθε κράτους μέλους. Το πρόγραμμα Socrates υποστηρίζει ένα δίκτυο εθνικών κέντρων ενημέρωσης για την ακαδημαϊκή αναγνώριση των διπλωμάτων 8NARIC) που στοχεύει στη διευκόλυνση της σύγκρισης και της αναγνώρισης των προσόντων.